**Ekodeň a rovesnícke vzdelávanie**

Slová Leva Nikolajeviča Tolstého znejú: „Jednou z prvých podmienok šťastia je, že spojenie medzi človekom a prírodou sa nepreruší." My sme si toto spojenie s prírodou upevnili aj na našej škole dňa 21.4., kedy sme v rámci rovesníckeho vzdelávania v 3.CA zorganizovali Eko deň pre prvé 4 ročníky osemročného štúdia na našom gymnáziu. Žiaci týchto tried sa striedali na stanovištiach rôzne rozmiestnených po škole a aktívne zbierali body na každom jednom z nich. Na týchto našimi študentmi pripravenými stanovišťami si vyskúšali výrobu vlastného papiera, identifikovali chránené miesta na mape Slovenska, otestovali si vedomosti ohľadom separovania odpadu a určovali čas jeho rozkladu, vyrobili si “vertikálny cibuľovač”, zasadili bylinky. Dokonca žiaci mali aj možnosť navštíviť “minikontaktnú zoo”. V nej videli mnoho živočíchov, kde im náš hosť z Univerzity Komenského v Bratislave - Mgr. Adrián Purkart, PhD. zodpovedal všetky otázky a poskytol výklad o živote každého z nich. Užovky, mnohonôžka, bičovec, škorpión a mnoho ďalších zvierat tvorilo naše teraristické okienko, pred ktorým mali jedni rešpekt a druhí s radosťou obdivovali a nebáli sa so zvieratami prísť aj do užšieho kontaktu. Žiaci sa naučili aj o rôznych typoch opeľovačov a vytvorili si dokonca vlastného “Ultimátneho opeľovača”. V neposlednom rade mali možnosť spoločne vyrobiť aj hmyzí hotel, ktorý bude v areáli školy aj funkčne využitý. Svoje ďalšie výrobky si následne žiaci zobrali domov a vysadené bylinky si našli svoje miesto v ich triede. Spojením zábavných a aj vedomostných aktivít sme našich žiakov znovu priviedli bližšie k téme ekologickej zodpovednosti, ktorej sa my ako trieda dlhodobo venujeme. Hravou formou žiakom rozširujeme obzory zo sveta environmentalistiky a spoločne sa učíme aj tímovej práci. Veríme, že aj naďalej ich témy z tohto sveta budú zaujímať a že my budeme práve tí, ktorí im pomôžu túto cestu do hĺbky spoznávať. Ďakujeme našej skvelej pani učiteľke triednej – Natalie Lackovič Križanovej za pomoc a podporu a pánovi doktorovi Purkartovi za návštevu a za to, že bol ochotný nám prispieť svojimi vedomosťami. Sme vďační za túto skúsenosť a tešíme sa na podobné triedne aktivity u nás v 3.CA

Terézia Sárková 3.CA